El mapa d'experiències destacades en responsabilitat social aflora noves organitzacions compromeses al nostre territori.
El Grup Tècnic de Responsabilitat Social del Consell de Relacions Laborals, format pel Govern i les organitzacions sindicals i empresarials més representatives de Catalunya, les ha analitzat prèviament.
A continuació, tres noves organitzacions al mapa:
Sumcab, SL és una empresa que dissenya, fabrica i subministra cables especials de màxima qualitat.
Està a les Franqueses del Vallès (Barcelona) i té una plantilla de 131 persones treballadores.
S'incorpora al directori amb l'Informe de progrés 2017 seguint les orientacions del Pacte Mundial de les Nacions Unides.
Disposa del certificat ISO 9001 amb certificat d'IRIS i del certificat ISO 14001.
Pel que fa a la política ambiental, ha creat un comitè de qualitat que es reuneix trimestralment per tractar, entre altres qüestions, l'impacte de la seva activitat sobre el medi i el foment de les bones pràctiques.
Vivendex és una PIME de solucions immobiliàries amb oficines a Barcelona i Reus.
S'incorpora al directori amb el seu primer Informe de progrés publicat a la pàgina del Pacte Mundial al qual es va adherir l'any 2017.
Disposa d'un codi ètic al qual s'ha sumat tota la plantilla i posa l'accent a la transparència, la igualtat de tracte, la no discriminació tant entre personal intern com amb grups d'interès, la confidencialitat i la promoció de les bones pràctiques.
Va crear un comitè ètic per abordar aquestes qüestions.
També té les certificacions ISO 9001i ISO 14001, de medi ambient, que li han permès reduir el consum d'electricitat, fomentar l'ús de l'energia verda i impulsar accions de conscienciació i sensibilització.
Crearsa és una cooperativa sense ànim de lucre i d'iniciativa social formada per quatre persones sòcies situada a Barcelona.
Es dedica a la producció audiovisual, la comunicació i la formació en responsabilitat social; dona visibilitat a realitats i accions solidàries i treballa amb empreses promovent la seva RSE.
Anualment elabora i publica la seva memòria al seu web i ha realitzat el balanç social bàsic.
També disposa d'un protocol per prevenir, detectar, actuar i resoldre situacions d'assetjament sexual per raó de sexe, per garantir la igualtat d'oportunitats i no discriminació de les persones LGTBI que es pot trobar al seu portal.
El seu enfocament estratègic incorpora l'RS com a element clau.
També destaquem tres organitzacions que consoliden el seu compromís:
Ercros és un grup d'empreses de la indústria química bàsica.
Incorpora a la seva gestió i activitat productiva les premisses de màxima seguretat per a les persones i les instal·lacions, respecte pel medi ambient i màxima qualitat en els processos de fabricació i en els productes.
En aquest sentit, està acreditada segons la norma de prevenció OHSAS 18001, les normes mediambientals ISO 14001 i ISO 14064; i la norma de qualitat ISO 9001.
En el Complex Industrial de Tarragona està acreditada segons la norma de gestió energètica ISO 50001.
Actualitza el seu compromís amb l'informe de responsabilitat social empresarial 2018 en el qual posa en valor i subscriu els Objectius de Desenvolupament Sostenible de l'Agenda 2030 vinculats a la seva organització.
A la seva pàgina web té publicat el seu codi ètic i un apartat propi de responsabilitat.
Can Cet és una empresa social dedicada al sector serveis, constituïda l'any 1995 i situada a Badalona.
L'organització integra l'RS com un factor inherent i va ser pionera en aplicar un model basat en l'Economia del Bé Comú.
Forma part del directori des del 2013 i actualitza el seu compromís amb la publicació anual de l'Informe Progrés i la publicació del balanç social.
També està adscrita al Pacte Mundial de les Nacions Unides.
Altres distintius de què disposa són l'Etiqueta Responsable i els certificats per la SGE 2.
Disposa d'un comitè ètic i d'igualtat encarregat de vetllar per la diversitat i la no discriminació de cap de les seves persones treballadores per raó de raça, sexe, procedència o edat.
A més, disposa d'una gestió ètica dels seus subministraments i estudia el perfil dels nous proveïdors.
Blanquerna - Universitat Ramon Llull integra en els seus valors la responsabilitat social i elabora anualment la seva memòria de sostenibilitat segons els estàndards internacionals del Global Reporting Initiative (GRI ).
En la seva darrera memòria 2017-2018 destaca en temes ambientals la reducció d'aigua i electricitat en els seus centres i està treballant en una millor gestió de residus.
Des del 2014, disposa d'un codi ètic per a les inversions financeres i d'un portal de transparència financera que es pot consultar al seu web.
Pel que fa als seus proveïdors, fomenta que siguin locals per tal d'afavorir el teixit empresarial més proper.
Us animem a explicar-nos totes les accions que esteu impulsant en matèria de responsabilitat social a: